text: Video: Rasmus Seebach og gospelkor fik Dorte til at græde
  27 oktober 2015 kl. 00.28
  Rørt til tårer. Den tidligere kræftpatient Dorte Berndt fra Sønderborg brød i gråd, da hendes gospelkor sang med Rasmus Seebach til Knæk Cancer.
  Rasmus Seebach optrådte for første gang med sangen 'Flyv Fugl' fra sit nye album under lørdagens Knæk Cancer-show på TV 2 .
  Kort forinden havde 47-årige Dorte Berndt fra Sønderborg fortalt sin historie i studiet. Dorte Berndt, der havde sin familie med i studiet, har selv været ramt af kræft og har mistet sin mor og svigermor til sygdommen.
  Dorte Berndt synger i Sønderborg Gospel Choir, og derfor brød hun i gråd, da hendes gospelkor kom frem på scenen og sang med Rasmus Seebach.
  - Det kom fuldstændig bag på mig. Der gik simpelthen noget tid, før jeg opdagede det. Koret har bare været helt stille omkring det, fortalte Dorte Berndt til TV 2 umiddelbart efter showet.
  Se klippet fra lørdagens show øverst i artiklen.
  